Avainsanat

Tiivistelmä



Avainsanat

1. Valtiontuki – Käsite – Vapautus kuluista ja maksuista, jotka liittyvät kiinnityksen kirjaamiseen tai pakkotäytäntöönpanoon – Kuuluminen käsitteen alaan – Edellytykset

(EY 87 artiklan 1 kohta)

2. Valtiontuki – Käsite – Toimenpiteet, joilla pyritään korvaamaan kustannukset sellaisten julkisen palvelun velvoitteiden täyttämisestä, joista tietty yritys huolehtii, eivät kuulu käsitteen alaan – Tuomiossa Altmark todetut edellytykset

(EY 86 artiklan 2 kohta ja EY 87 artiklan 1 kohta)

3. Valtiontuki – Olemassa olevat tuet ja uudet tuet – Ilmoittaminen komissiolle – Velvollisuuden laajuus

(EY 87 artiklan 1 kohta ja EY 88 artiklan 3 kohta; neuvoston asetuksen N:o 659/1999 15 artiklan 3 kohta)

4. Valtiontuki – Komission toimivalta ja kansallisten tuomioistuinten toimivalta – Kansallisten tuomioistuinten tehtävä – Yksityisten oikeuksien suojaaminen tilanteessa, jossa etukäteen ilmoittamista koskeva velvollisuus laiminlyödään – Kansallisten tuomioistuinten velvollisuus toteuttaa kyseisen laiminlyönnin perusteella tarvittavat toimenpiteet kansallisen oikeuden mukaisesti

(EY 87 artiklan 1 kohta ja EY 88 artiklan 3 kohta)

Tiivistelmä

1. EY 87 artiklan 1 kohtaa on tulkittava siten, että sen soveltamisalaan saattavat kuulua erioikeudet, joiden nojalla pankilla on oikeus kirjata yksipuolisesti kiinnitys maanviljelijöiden tai muiden maataloustoimintaan liittyvää toimintaa harjoittavien henkilöiden kiinteistöihin, oikeus hakea pakkotäytäntöönpanoa pelkän yksityisten välisen asiakirjan perusteella sekä oikeus saada vapautus kuluista ja maksuista, jotka liittyvät tällaisen kiinnityksen kirjaamiseen. On kuitenkin kansallisen tuomioistuimen asiana arvioida, onko tästä kyse.

Kyseiset erioikeudet ovat nimittäin muun muassa maksuista vapauttamisen takia ensinnäkin omiaan aiheuttamaan sen, ettei jäsenvaltio saa tiettyjä tuloja, ja siten pienentämään valtion talousarviota. Tällainen vapauttaminen voi seuraavaksi alentaa pankin vastattavaksi tavallisesti kuuluvia kustannuksia ja tarjota siten pankille taloudellisen edun sen kilpailijoihin nähden. Muut pankit eivät nimittäin saa hyväkseen tällaista vapautusta, mikä osoittaisi, että kyseinen toimenpide on valikoiva. Lopuksi ei myöskään voida sulkea pois sitä, että mainittu vapautus – yhdessä muiden myönnettyjen erioikeuksien kanssa – vaikuttaa siten, että kyseisiä erioikeuksia nauttivan pankin asema suhteessa sen kilpailijapankkeihin, jotka toimivat jäsenvaltioiden välisessä kaupassa, vahvistuu ja että se on omiaan vaikeuttamaan muihin jäsenvaltioihin sijoittautuneiden pankkien tuloa kyseisen jäsenvaltion markkinoille.

(ks. 28 ja 29 kohta sekä tuomiolauselman 1 kohta)

2. Sen kannalta, luokitellaanko tietty toimenpide EY 87 artiklan 1 kohdassa tarkoitetuksi valtiontueksi, voi vaikutusta olla sillä, että erioikeudet – muun muassa vapautus kaikista kuluista ja maksuista, jotka liittyvät kiinnityksen kirjaamiseen tai pakkotäytäntöönpanoon – jotka kansallisessa lainsäädännössä on annettu itsenäiselle yleishyödylliselle pankille sen perustamisen yhteydessä kyseiselle pankille osoitetun maatalousluottotoiminnan ja erityistehtävien perusteella, ovat yhä voimassa sen jälkeen, kun kyseisen pankin toimintaa on laajennettu kaikkeen pankkitoimintaan ja kun mainitusta pankista on tullut osakeyhtiö. Kansallisen tuomioistuimen asiana on tutkia, täyttyvätkö kaikkien asian kannalta merkityksellisten tosiseikkojen ja oikeudellisten seikkojen valossa ne neljä kumulatiivista edellytystä, joiden nojalla unionin tuomioistuimen oikeuskäytännön mukaisesti on mahdollista katsoa, että mainitut erioikeudet ovat korvaus, joka on vastike palveluista, joita kyseinen pankki suorittaa julkisen palvelun velvoitteiden täyttämiseksi, ja että ne eivät näin ollen ole luokiteltavissa valtiontueksi.

(ks. 35 kohta sekä tuomiolauselman 2 kohta)

3. EY 87 artiklan 1 kohtaa on tulkittava siten, että silloin kun erioikeudet – muun muassa vapautus kaikista kuluista ja maksuista, jotka liittyvät kiinnityksen kirjaamiseen tai pakkotäytäntöönpanoon – kuuluvat kyseisen määräyksen soveltamisalaan, jäsenvaltio, joka on ottanut ne käyttöön, on velvollinen noudattamaan EY 88 artiklan 3 kohdassa määrättyä ennakkovalvontamenettelyä sillä edellytyksellä, että kyseisistä erioikeuksista on tullut uusi tuki sen jälkeen, kun perustamissopimus on tullut voimaan kyseisessä jäsenvaltiossa, ja että [EY 88] artiklan soveltamista koskevista yksityiskohtaisista säännöistä annetun asetuksen N:o 659/1999 15 artiklan 3 kohdassa säädetty vanhentumisaika ei ole päättynyt, mikä kansallisen tuomioistuimen on tarkistettava.

(ks. 46 kohta sekä tuomiolauselman 3 kohta)

4. EY 87 artiklan 1 kohtaa ja EY 88 artiklan 3 kohtaa on tulkittava siten, että jos kansallinen tuomioistuin katsoo, että erioikeudet – muun muassa vapautus kaikista kuluista ja maksuista, jotka liittyvät kiinnityksen kirjaamiseen tai pakkotäytäntöönpanoon – ovat uusia valtiontukia, se on velvollinen jättämään soveltamatta kansallisia säännöksiä, joilla tällaiset erioikeudet otetaan käyttöön, koska ne ovat yhteensopimattomia perustamissopimuksen kyseisten määräysten kanssa.

(ks. 54 kohta sekä tuomiolauselman 4 kohta)